钦定古今图书集成/明伦汇编/官常典/第602卷 > 顾俨
## 钦定古今图书集成/明伦汇编/官常典/第602卷 > 顾俨

按《江宁府志》：“俨字廷望，其先吴人。祖至善，以富室徙
京师，遂家金陵。俨幼负美质，早从里师游，即能诗赋，
工书法。累试不偶，乃教授乡里，从学甚众。正统中，巡
按御史齐公以经明行修荐于朝，授嘉兴县学训导。
教士有方，多所成就。登甲科，拜陕西道御史。俨持廉
秉正，纠击无所避，人严惮之。奉敕清理福建军政，察”
边军诡名勾扰之弊，罪其奸而雪其诬，民始获安。沙、
汀民叛，诛其首恶，馀党悉平。升广东佥事。时新会阳
江有贼数万，俨提兵五千直捣贼巢，斩获无算，幕府
上其绩。俨在军中不解甲者数月，以劳疾乞归，结屋
城东，时与乡耆故友把酒赋诗，世事不以挂怀，人皆
高之。